Jhb-vrou geskiet tydens kapingDie gekaapte wit Honda (Foto: Verskaf) Die polisie in Boksburg aan die Oos-Rand is op soek na ŉ groep verdagtes wat na bewering ŉ vrou in dié dorp se motor gekaap en haar in die hand geskiet het. Volgens Wilfred Kgasago, woordvoerder van die Ekurhuleni-metropolisie (EMPD), het dié voorval Woensdagoggend plaasgevind. Kgasago sê die polisie se berede eenheid (perde-eenheid) het ŉ soektog na die verdagtes begin terwyl die vrou mediese behandeling op die toneel ontvang het. Volgens hom het dié eenheid van GPS-koördinate gebruik gemaak wat deur die opsporingsmaatskappy verskaf is. “Die wit Honda is sowat ŉ uur later in Wattville in Benoni opgespoor. Die voertuig was verlate, maar nie beskadig nie. Nadat die nodige amptelike pligte afgehandel is, is die voertuig na die polisie se Van Ryn Deep-skut in Benoni geneem,” sê hy. Kgasago sê niemand is nog in verband met die voorval in hegtenis geneem nie. Die gekaapte wit Honda (Foto: Verskaf)